Ο **Ναρμάντα**, παλαιότερα γνωστός και ως **Ναρμπάντα** ή και (από τους Άγγλους αποικιοκράτες) **Νερμπούντα** (*Nerbudda*), είναι μεγάλος ποταμός της Ινδίας, ο πέμπτος μεγαλύτερος της χώρας σε μήκος με 1.312 χιλιόμετρα, ο έκτος σε εμβαδό λεκάνης απορροής (98.796 τετραγωνικά χιλιόμετρα) και ο έβδομος σε μέση ροή νερού (1447 κυβ. μέτρα ανά δευτερόλεπτο). Επίσης είναι ο μακρύτερος από όλους τους ποταμούς της χώρας που ρέουν προς τα δυτικά και ο μεγαλύτερος στην πολιτεία Μαντία Πραντές. Ο Ναρμάντα διαρρέει και την ινδική πολιτεία Γκουτζαράτ, όντας γνωστός ως «το νήμα της ζωής των Μαντία Πραντές και Γκουτζαράτ» εξαιτίας της μεγάλης και πολύπλευρης συνεισφοράς του στους κατοίκους των δύο πολιτειών. Ο ποταμός πηγάζει από το υψίπεδο του Αμαρκαντάκ, στο διαμέρισμα Ανουπούρ της Μαντία Πραντές. Αποτελώντας το παραδοσιακό σύνορο ανάμεσα στη βόρεια και τη νότια Ινδία, ρέει προς την Αραβική Θάλασσα, όπου και εκβάλλει, συγκεκριμένα στον Κόλπο του Χαμπάτ, περίπου τριάντα χιλιόμετρα δυτικά από την πόλη Μπαρούτς.

Ολόκληρος σχεδόν ο ρους του Ναρμάντα βρίσκεται μέσα σε μια ρηξιγενή κοιλάδα, ανάμεσα στις οροσειρές Σάτπουρα και Βίντχια. Ως ποταμός ρηξιγενούς κοιλάδας, δεν σχηματίζει δέλτα στις εκβολές του. Το μεγαλύτερο μέρος του ρου, τα 1.077 χιλιόμετρα, βρίσκεται εντός της πολιτείας Μαντία Πραντές. Μετά, επί 39 χιλιόμετρα σχηματίζει το φυσικό σύνορο ανάμεσα σε αυτή και την πολιτεία Μαχαράστρα, και για άλλα 74 το φυσικό σύνορο ανάμεσα στις πολιτείες Μαχαράστρα και Γκουτζαράτ. Στο έδαφος τέλος του Γκουτζαράτ ρέει για 161 χιλιόμετρα, μέχρι και τις εκβολές του.

Ο *Περίπλους της Ερυθράς Θάλασσας*, έργο της ρωμαϊκής εποχής γραμμένο στην Ελληνιστική Κοινή γλώσσα, αναφέρει τον ποταμό με την εξελληνισμένη ονομασία **Ναμνάδιος**, ενώ ο Πτολεμαίος τον αποκαλεί **Νάμαδο** και **Ναμάδη**. Η ινδική ονομασία προέρχεται από αρχαία Sanskrit λέξη που σημαίνει «δότης της ηδονής». *Σε ένα νησάκι του ποταμού υψώνεται από το έτος 2018 το υψηλότερο άγαλμα σε ολόκληρη τη Γη. Οι ανθρώπινες επεμβάσεις στον ποταμό είναι τα φράγματα Ιντιρασαγκάρ και Σαρντάρ Σαροβάρ.*

Παραπομπές
----------

1. ↑   Chisholm, Hugh, επιμ.. (1911) «Nerbudda» *Εγκυκλοπαίδεια Μπριτάννικα* **19** (11η έκδοση) Cambridge University Press, σελ. 388
2. ↑  «Narmada Valley Development Authority, NVDA, Government of Madhya Pradesh, Narmada Basin, Narmada Water Dispute». Nvda.nic.in. 16 Ιουλίου 1985. Αρχειοθετήθηκε από το πρωτότυπο στις 28 Μαΐου 2014. Ανακτήθηκε στις 3 Μαρτίου 2014.
3. ↑  «Narmada River Map».
4. ↑  «Narmada Control Authority». NCA. Ανακτήθηκε στις 21 Μαρτίου 2013.
5. ↑  «paragraph 42». Ntz.info. Ανακτήθηκε στις 21 Μαρτίου 2013.
6. ↑  «Dictionary of Greek and Roman Geography (1854), NAARDA, NAARDA, NAMADUS». *www.perseus.tufts.edu*.
7. ↑  «Monier Williams Sanskrit-English Dictionary». Sanskrit-lexicon.uni-koeln.de.

Βιβλιογραφία
------------

* Srivastava Pankaj: *Jungle Rahe taki Narmada Bahe* (στην ινδική γλώσσα), Narmada Conservation Initiative, Indore 2007
* Geoffrey Waring Maw (1991). *Narmada, the life of a river*. Marjorie Sykes.
* Yoginder K. Alagh· Mahesh T. Pathak· D.T. Buch (1995). *Narmada and Environment: An Assessment*. Har-Anand Publications.
* K. Sankaran Unni (1996). *Ecology of River Narmada*. APH Publishing. ISBN 978-81-7024-765-4.
* Singh Bal Hartosh (2013). *Water close over us: A journey along the Narmada*. HarperCollins India. ISBN 978-9350297056.